ET Euroopa Liidu Teataja C 157/1

ARUANNE

Euroopa Liidu tuleviku konvendi peasekretäri koostatud raamatupidamisarvestuse kohta 31. detsembril 2003 lõppenud eelarveaasta osas koos konvendi peasekretäri kommentaaridega

(2004/C 157/01)

1. Käesolev auditiaruanne käsitleb Euroopa Liidu tuleviku konvendi rahastamise fondi, mis rajati nõukogu raames kohtunud liikmesriikide valitsuste esindajate 21. veebruari 2002. aasta otsusega 2002/176/EL. (1) Järgneva otsusega (2002/997/EL, 20. detsember 2002) (2) muutsid liikmesriikide valitsuste esindajad eelpoolmainitud otsust, pikendades selle kehtivusaega 1. jaanuarist 2003 kuni konvendi tegevuse lõppemiseni, hiljemalt 31. detsembrini 2003.

2. Kontrollikoda on läbi vaadanud raamatupidamisaruanded seoses fondi juhtimisega 31. detsembril 2003 lõppenud eelarveaastal. Kooskõlas otsuse 2002/176/EL artikli 13 lõikega 1 täideti eelarvet konvendi peasekretäri vastutusel. Tema vastutusalasse kuulus ka raamatupidamisaruannete koostamine ja esitamine. Kontrollikoda koostas kahe aasta tegevuse raamatupidamisaruannete põhjal konvendi kõigi tulude ja kulude kokkuvõtte, mis on ära toodud Tabelis 1.

Tabel 1

Konvendi tulude ja kulude kokkuvõte

21. veebruar 2002 – 31. detsember 2003 Tulud Allakirjutanud institutsioonide osamaksud 4 000 000 Pangaintressid 88 524 Tulud kokku 4 088 524 Kaetud ja katmata kulud I jaotis – Konvendi liikmed ja personal 1 084 777 II jaotis – Tõlked ja väljaanded 2 883 372 () Kulud kokku 3 968 149 Täitumine 120 375 Allikas: Kontrollikoja kokkuvõte konvendi peasekretäri esitatud raamatupidamisaruandest. Summad on esitatud eurodes ja ümardatud lähima täisarvuni.

3. Kontrollikoda viis auditi läbi kooskõlas oma auditipõhimõtete- ja standarditega, kus kohandatakse üldtunnustatud rahvusvahelised auditistandardid ühenduse kontekstiga, milles kontrollikoda töötab. Kontrollikoda kontrollis raamatupidamisdokumente ja rakendas auditiprotseduure, mida antud kontekstis vajalikuks pidas. Audit andis kontrollikojale piisava aluse alljärgneva arvamuse avaldamiseks.

4. Kontrollikoja kontroll andis piisava kinnituse selle kohta, et 31. detsembril 2003 lõppenud eelarveaasta raamatupidamisarvestus on usaldusväärne ja selle aluseks olevad tehingud kokkuvõttes seaduslikud ja korrektsed.

5. 2003. aasta lõpul oli osa tõlkimise ja avaldamisega seotud kuludest veel katmata, kuigi fondi sulgemise tähtaeg oli 31. detsember 2003. Pärast seda kuupäeva tasumisele kuuluvate võlgade suuruseks hinnati 655 368 eurot ning see summa kanti üle nõukogu peasekretariaadile, mis võttis kohustuse võlad tasuda. Konvendi raamatupidamisarvestuse lõplikud tulemused selguvad alles siis, kui kõik võlgnevused on likvideeritud. See võib viia muudatuseni 120 375 euro suuruses summas, mis tuli esialgsete plaanide kohaselt maksta tagasi üldeelarvesse ning jagada osalevate institutsioonide vahel. Kontrollikoda pöördub küsimuse juurde tagasi, auditeerides nõukogu 2004. eelarveaasta raamatupidamisarvestust.

Kontrollikoda võttis käesoleva aruande vastu 13. mai 2004. aasta istungil Luxembourg'is. Kontrollikoja nimel president Juan Manuel FABRA VALLÉS

(1) EÜT L 60, 1.3.2002, lk 56.

(2) EÜT L 349, 24.12.2002, lk 34.

(3) Sisaldab aruande 5. punktis mainitud 655 368 euro suuruse summa.